Ovako izgleda vremenski pregled posljednja četiri mjeseca za Alberta Gajšaka, 19-godišnjaka iz Karlovca koji je osmislio MAKERbuino, retro igraću konzolu koju svaki korisnik sastavlja sam kod kuće.

U travnju mu je završila Kickstarter kampanja na kojoj je prikupio 100.000 dolara za svoj uređaj. U svibnju je krenuo u pregovore s dobavljačima dijelova te ujedno završio srednju školu. Lipanj je ostao rezerviran za maturu, početak proizvodnje konzola te maturalnu zabavu. Cijeli srpanj potrošio je na izradu, a u kolovozu, što više prije nekoliko dana, isporučio je više od 1800 uređaja diljem cijeloga svijeta te ujedno odlučio da neće ići na fakultet.

- Bio je to živi kaos - kaže kratko Gajšak, a taj kaos je krenuo 18. travnja kada je doznao da je njegov proizvod postigao globalni uspjeh.

Iznad svih očekivanja

- Nisam to očekivao. Zadali smo si cilj da u 30 dana prikupimo 10.000 dolara, ali taj iznos smo dosegli u prva tri dana - veli Gajšak. Njegovu kampanju podržalo je više od 1500 ljudi, među kojima su i poznate ličnosti kao što su Nenad Bakić, voditelj projekta “STEM revolucija u Hrvatskoj”, te Roman Ribarić, direktor Croteam, najvećeg hrvatskog studija videoigara. Veliki uspjeh obitelj Gajšak proslavila je feštom u Karlovcu, a jutro poslije je onaj prije spomenuti kaos mogao službeno početi. U isto vrijeme je pregovarao s inozemnim dobavljačima, učio za maturu, estetski redizajnirao proizvod, isprobavao odijela za maturalnu i tražio radnike koji će mu pakirati narudžbe za isporuku. Na kraju je sve uspio, a danas je iza njega 1800 uspješno isporučenih uređaja.

- Najviše paketa je otišlo u SAD i Veliku Britaniju, zapravo 95 posto uređaja je otišlo izvan naše regije. Još smo dodatnih 600 komada prodali webshopu, tako da smo na kraju morali izraditi sve skupa 2400 MAKERbuina - kaže Gajšak. Trenutačno planira i proširenje poslovnog prostora. Do sada mu je radionica bila u prostoru Zajednice tehničke kulture u Karlovcu, ali s većim opsegom posla došla je i potreba za većim radnim okruženjem. Već su pronašli adekvatnu zamjenu, ali još čekaju na potvrdu najmodavca.

Najveći problem u tome svemu je bio pronaći ljude koji će svaki dan pakirati narudžbe za isporuku. Ipak, tu su se istaknuli njegovi sada već bivši školski kolege.

- Prijatelji iz razreda i škole su mi pakirali dijelove za narudžbu, prevozili pakete na poštu, testirali proizvode, pržili programe. Bilo je dosta neobično jer sam im prije nekoliko tjedana bio školski kolega, a sada šef - kaže Gajšak. Iako je već prošlo gotovo dva mjeseca, i dalje se nije navikao na ulogu direktora tvrtke Circuit Mess, poslodavca i globalnog izvoznika. Na početku godine je bio samo dečko s lemilicom i snom da osmisli nešto svoje što će ljudi prepoznati u svijetu. Znao da je će s tim snom doći i jako puno odgovornosti, ali priznaje kako je to sve došlo jako naglo.

- Kada sam računao satnicu za radnike, morao sam balansirati iznos koji će njima biti dovoljan da zarade, ali da i ja ne ostanem bez previše resursa. Potom sam morao paziti na pravila carine, uspješno pregovarati s dobavljačima. Bilo je tu svega - kaže.

Stresno razdoblje

Unatoč teškom i stresnom razdoblju, nema namjeru odustati od svoga sna. Zbog njega se morao puno toga odreći. Dok su svi njegovi vršnjaci išli na more i partijali, on je radio na isporučivanju proizvoda. Čak i sada, kada se oni pripremaju za odlazak na fakultet i studentski život, on razmišlja o novom proizvodu. Upravo zato je odlučio ne upisati studij.

- Svjestan sam da ovakvu priliku dobiješ jednom u životu. Ako želim uspjeti, moram uložiti sve što imam, a to znači i odreći se nečega što bih mogao imati. Fakultet može i mora čekati - naglašava Gajšak. Njegova obitelj bila je iznenađena tom odlukom, ali su ga na kraju ipak podržali. Svjesni su da on više nije dijete, iako i dalje tako izgleda.

Albert priznaje kako ponekad zna biti naporno, ali svakodnevno dobiva poruke podrške od mladih ljudi, svojih vršnjaka, koje je on potaknuo na ostvarivanje svojih mogućnosti. Upravo zato ne želi stati, nego nastavlja dalje sa svojim poslom. Vratio se s ljetne tehničke radionice u Kraljevici gdje je zajedno s djecom radio na razvijanju svog proizvoda - prvog make it yourself pametnog mobitela na svijetu.

- Sličan je princip kao i s MAKERbuinom. Princip je da korisnici sami sastave svoj mobitel te dobiju vlastiti, unikatni proizvod koji je zapravo smartphone - rekao je Gajšak. I ako tako nastavi, tko zna gdje će na kraju završiti.